Dis nie 'n goeie idee om tydens 'n elektriese storm buite te wees nie. Kyk altyd eers wat die weerberig voorspel voordat jy enige buitelug-aktiwiteit beplan.
Moenie aarsel nie! As jy weerlig sien, donderslae hoor of selfs donker stormwolke sien, is dit die tyd om skuiling te soek. Party weerdeskundiges beveel die volgende toets aan: as die tyd tussen 'n weerligstraal en die gepaardgaande donderslag minder as 30 sekondes is, is die storm gevaarlik naby. Maar moenie te veel tyd mors met 'n tellery nie – soek skuiling!
Die beste plek om tydens 'n donderstorm te wees, is binne 'n formele struktuur met soliede mure en 'n dak – tente bied nie voldoende beskerming nie, en motorafdakke, oop motorhuise, patio's met 'n dak, skure en kweekhuise is ook nie goed genoeg nie.
Dit help ook as die gebou bedrading en watertoevoer het: as die weerlig die gebou direk tref, sal die elektrisiteit tipies die pad van die bedrading of waterpype in die grond in volg. Dit is hoekom jy moet wegbly van enigiets in die gebou wat aan die watertoevoer (bv. wasbakke en baddens) of bedrading (bv. muursokke, lyn-telefone en elektriese toestelle) gekoppel is. Enige metaalgeleier wat aan die buitewêreld blootgestel is, kan 'n weerliggeleier wees en moet nie aangeraak word nie.
As daar geen veilige gebou is om in te skuil nie, is die tweede beste opsie 'n toe voertuig met 'n metaal-dak en -kante. (Oop voertuie soos 'n afslaankapmotor, die agterkant van 'n bakkie en motors met glasvesel- of plastiekbakwerk voorsien nie voldoende beskerming nie.)
Weerlig neig om die hoogste voorwerp in die omtrek te tref; bly dus weg van alleenstaande bome en telefoonpale. 'n Groot aantal weerlig-sterftes word veroorsaak deur mense wat onder 'n boom teen storms skuil. As jy in 'n bos is, soek liewer onder 'n paar kleiner bome skuiling. Vermy groot oop areas, heuweltoppe en uitstaande rotse. Soek liewer 'n laerliggende area.
Maak seker jy is die kleinste moontlike teiken. Die beste manier om dit te doen, is om die "weerligposisie" in te neem: jy hurk met jou voete bymekaar, trek jou kop in en bedek jou ore.
Doen kardiopulmonêre resussitasie (KPR) as die persoon opgehou het om asem te haal. Anders as iemand wat deur 'n aktiewe lading geskok word, is iemand wat deur weerlig getref is nie aktief nie, en kan aangeraak word.